Дурс Грюнбайн
Мизантропът в Капри

Превод от немски: Венцеслав Константинов, —

chitanka.info

Мизантропът в Капри[0]

Нали, карат ви да се страхувате, моите пръсти,

Тъй дълги и кокалести, десет криви изсъхнали клонки.

Какво се говори? Че съм можел с левицата да пронижа ябълка?

Не само това, скъпи приятели. Също и някое опулено око.

Както и писмото, което ме ласкае с намигащи кратички думи.

Нямам нужда от метален бокс, достатъчни са ми пръстите —

Същите, с които ям раци и подкачам малки деца.

Както плясваш муха на масата и тя после кръжи

И умира на пода, така зашлевявам в лицето учудения.

Което изглежда като милувка, нежно движение,

Е най-опасният мой удар. Нали, от него гори

И остават кървави белези. Веднъж набелязал врага,

Напълно съм сигурен, ще се намери човек да го премахне наместо мен.

Аз обаче се отдалечавам, скърбящ. Заколението ме отвращава.

1999

[0] Мизантропът в Капри — алюзия за римския император Тиберий (42 пр.Хр.-37 сл.Хр.), прочул се с жестокостите си и грозния си разврат — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.